المتحف القبطى, متحف فى مصر, اسسه مرقس باشا سميكه فى مصر القديمه فى القاهرة سنة 1910 و جمع فيه تحف و مقتنيات نادره من الكنايس والاديره القديمه من كل نواحى مصر من روائع الفن القبطى, و فضل ملك للبطرخانه لغاية سنة 1933 لما اتنقل لرعاية الدوله, و اتضافت ليه اجنحه جديده, و بقى واحد من أهم و اشهر متاحف مصر. بيحيط بيه حصن بابليون و الكنيسه المعلقه و موجود فى منطقه اسمها مجمع الأديان. اتعملت للمتحف عمره و اتجدد و اترمم بتكلفة 30 مليون جنيه و افتتحه الرئيس حسنى مبارك بعد التجديد فى 26 يونيه سنة 2006. بيضم المتحف القبطى ابداعات و أثارات مصر القبطيه. المتحف فيه سبع اقسام من ضمنها قسم المنسوجات و الهدوم الكهنوتيه الجميله, و قسم العاج, و قسم الأيقونات, و قسم المعادن, و قسم القزاز و الفخار و قسم المصنوعات الخشبيه. فى المتحف مكتبه قيمه كبيره فيها كتب و مخطوطات تاريخيه نادره. المتحف داه بيعتبر من اكبر متاحف العالم لآثار مصر من المرحله القبطيه و هوا بيضم الاقسام: قسم الاحجار والرسوم الجصيه. قسم تطور الكتابه القبطيه و المخطوطات. قسم الاقمشه و المنسوجات. قسم العاج و الايقونات. قسم الاخشاب. قسم المعادن. قسم الفخار و الزجاج.